Mededingingskommissie-hoë in gewapende roofArgieffoto Die Mededingingskommissie het Vrydag bevestig dat sy adjunkkommissaris die slagoffer van ŉ gewapende rooftog was. Sipho Ngwema, die kommissie se hoof van kommunikasie, het gesê die voorval het Donderdagaand buite Hardin Ratshisusu se veiligheidskompleks in Midrand, Gauteng, plaasgevind. “Hy het pas uit ŉ taxi geklim nadat hy dit gebruik het om van die OR Tambo-lughawe na sy huis te ry. Dit wil voorkom of hy van die lughawe af agtervolg is ná ŉ vergadering in Botswana,” het Ngwema gesê. Volgens Ngwema is Ratshisusu nie in die rooftog beseer nie, maar al sy besitting is tydens die “traumatiese voorval” gesteel. “Die kommissie het al die nodige veiligheidsmaatreëls getref en is in verbinding met die polisie in dié verband,” het Ngwema gesê. Die polisie het die voorval bevestig en is besig met ŉ ondersoek.